สรุปปัจจัยสำคัญตลาดทุน-การเงิน-เศรษฐกิจวันนี้
สรุปปัจจัยสำคัญตลาดทุน-การเงิน-เศรษฐกิจประจำวันที่ 11 ส.ค.58
11 ส.ค. 2558

– เงินเยนอยู่ที่ระดับ  124.78 เยน/ดอลลาร์ จากช่วงเช้าที่ระดับ 124.80/83 เยน/ดอลลาร์
– เงินยูโรอยู่ที่ระดับ 1.1024 ดอลลาร์/ยูโร จากช่วงเช้าที่ระดับ 1.0992/0998 ดอลลาร์/ยูโร
– ดัชนี SET ปิดวันนี้ที่ระดับ 1,408.32 จุด ลดลง 11.81 จุด หรือ 0.83% มูลค่าการซื้อขาย 33,900.05 ล้านบาท
– สรุปปริมาณการซื้อขายรายกลุ่ม ต่างชาติขายสุทธิ 1,196.09 ล้านบาท (SET+MAI)
 
– ธนาคารกลางจีนประกาศปรับปรุงระบบการกำหนดอัตราค่ากลางสกุลเงิน เพื่อให้อัตราแลกเปลี่ยนสกุลเงินหยวนเมื่อเทียบกับดอลลาร์สหรัฐสามารถสะท้อนสถานการณ์ในตลาดได้ดียิ่งขึ้น โดยมีผลบังคับใช้ในวันนี้ และหลังการปรับเปลี่ยนครั้งนี้ส่งผลให้อัตราค่ากลางของสกุลเงินหยวนร่วงลงอย่างหนักแตะที่ 6.2298 หยวนต่อดอลลาร์ในเช้าวันนี้
– นายสมหมาย ภาษี รมว.คลัง กล่าวถึงกรณีธนาคารกลางจีนประกาศลดค่าเงินหยวนว่ามีผลกระทบต่อการส่งออกของไทยบ้าง เนื่องจากจีนคงจะสั่งสินค้าจากไทยน้อยลง ขณะที่การลดค่าเงินหยวนของจีนเป็นวิธีช่วยให้การส่งออกของจีนดีขึ้น ทำให้เห็นว่าเป็นปัญหาที่เกิดทั่วโลก แต่ละประเทศจึงต้องหาวิธีทำให้ส่งออกดีขึ้น
– นางจันทวรรณ สุจริตกุล ผู้ช่วยผู้ว่าการ สายตลาดการเงิน ธนาคารแห่งประเทศไทย (ธปท.) เผยวันนี้ค่าเงินบาทได้รับผลกระทบจากมาตรการของธนาคารกลางจีนที่ทำให้เงินหยวนอ่อนค่าลงเช้านี้ 1.7% จากอัตราปิดวานนี้  เช่นเดียวกับเงินสกุลภูมิภาคอื่นๆ ที่มีทิศทางอ่อนค่าลงตามไปด้วย โดยในช่วงเช้าเงินวอนของเกาหลีใต้อ่อนค่าลง 1.0% และเงินดอลลาร์สิงคโปร์อ่อนค่าลง 0.7% ขณะที่เงินบาทอ่อนค่าลงประมาณ 0.35%
– นายจาตุรงค์ จันทรังษ์ ผู้อำนวยการอาวุโส ฝ่ายกลยุทธ์สถาบันการเงิน สายนโยบายสถาบันการเงิน ธนาคารแห่งประเทศไทย (ธปท.) เปิดเผยว่า ผลการดำเนินงานของธนาคารพาณิชย์ไตรมาส 2/2558 ปล่อยสินเชื่อขยายตัว 4.6% จากช่วงเดียวกันปีก่อน เพิ่มขึ้นใกล้เคียงเมื่อเทียบกับช่วงไตรมาส 1/2558 ที่ขยายตัว 4.3% โดยคาดว่าในช่วงที่เหลือของปีนี้ หากธนาคารพาณิชย์สามารถขยายสินเชื่อได้ใกล้เคียงกับช่วงครึ่งปีหลัง 2557 ที่ปล่อยสินเชื่อได้ 3.3 แสนล้านบาท จะส่งผลคาดว่าปีนี้การปล่อยสินเชื่อจะขยายตัวได้ในอัตรา 4.4%
– พล.อ.ประยุทธ์ จันทร์โอชา นายกรัฐมนตรี เผยการจัดทำรายชื่อปรับคณะรัฐมนตรี (ครม.) เสร็จเรียบร้อยแล้ว โดยจะนำขึ้นทูลเกล้าฯ เมื่อถึงเวลาที่เหมาะสม
– สมาคมแลกเปลี่ยนทองคำและเงินของจีน เผยราคาทองคำที่ตลาดฮ่องกงปรับตัวขึ้น 150 ดอลลาร์ฮ่องกง ปิดที่ระดับ 10,300 ดอลลาร์ฮ่องกง/ตำลึงในวันนี้ หรือราคาเทียบเท่ากับ 1,111.31 ดอลลาร์สหรัฐ/ทรอยออนซ์ เพิ่มขึ้น 16.18 ดอลลาร์สหรัฐ ที่อัตราแลกเปลี่ยนล่าสุด 1 ดอลลาร์สหรัฐ/7.76 ดอลลาร์ฮ่องกง
– เจ้าหน้าที่กระทรวงการคลังกรีซ เผยขณะนี้รัฐบาลกรีซและบรรดาเจ้าหนี้ได้บรรลุข้อตกลงเงินช่วยเหลือแล้ว โดยมีข้อตกลงเงินช่วยเหลือมูลค่าหลายพันล้านยูโรซึ่งจะช่วยให้กรีซสามารถเป็นสมาชิกของยูโรโซนต่อไป และช่วยให้รอดพ้นจากภาวะล้มละลาย ทั้งนี้การบรรลุข้อตกลงดังกล่าวมีขึ้นหลังจากรัฐบาลกรีซและกลุ่มเจ้าหนี้ได้มีการหารือกันมาเป็นเวลายาวนานที่กรุงเอเธนส์เมื่อคืนนี้
– รัฐสภากรีซจะพิจารณาเพื่ออนุมัติแผนปฏิรูปการคลังของประเทศในสัปดาห์นี้ หลังรัฐบาลกรีซสามารถบรรลุข้อตกลงเรื่องเงื่อนไขการช่วยเหลือทางการเงินกับกลุ่มเจ้าหนี้ในวันนี้ หลังการเจรจาที่เข้มข้นเกือบสองสัปดาห์ที่ผ่านมา ธนาคารกลางยุโรป กองทุนการเงินระหว่างประเทศ คณะกรรมาธิการยุโรป และกองทุนกลไกรักษาเสถียรภาพยุโรป (ESM) ได้ให้ความเห็นชอบเรื่องมาตรการต่างๆ เพื่อปลดล็อคเงินช่วยเหลือกรีซ 8.6 หมื่นล้านยูโร